William Kentridge (gebore op 28 April 1955 in Johannesburg, Suid-Afrika) is een van die bekendste eietydse Suid-Afrikaanse kunstenaars. Sy oupagrootjie was die Joodse rabbi Wolf(e) Kantrovitch, wat voor die Tweede Vryheidsoorlog uit Litaue na die Zuid-Afrikaansche Republiek geëmigreer en rabbi van die Hebreeuse gemeente op Vryheid was. Sy oupa Morris Kentridge ('n verengelsing van Kantrovitch) was van 1924 tot 1958 Volksraadslid van Troyeville en sy pa, sir Sydney Kentdridge, het talle anti-apartheidsaktiviste in hofsake verteenwoordig. Hy het 'n BA in Politiek en Afrikastudies by die Universiteit van die Witwatersrand verwerf en later 'n diploma in Beeldende Kuns van die Johannesburg Kunsstigting. In die begin van die 1980's het hy mimiek en teater by die École Jacques Lecoq in Parys studeer. Hy het gehoop om 'n akteur te word, maar in sy eie woorde sê hy, "Ek was gelukkig om by 'n teaterskool te ontdek dat ek 'n slegte akteur is... Ek is tot kunstenaar gereduseer en ek het daarmee vrede gemaak.". Tussen 1975 en 1991 het hy as akteur en regisseur in Johannesburg se Junction Avenue Theatre Company gewerk.